送無害弟之官并呈使君蹇丈一笑
作者：李流謙
朝代：宋

paragraphs: 人生一飲啄，大似有夙緣。
蔡蒙窮坤陬，宦游自吾先。
哦松千尺下，剖竹羌水邊。
泮宮擷芹藻，我歸才一年。
子又盧奴去，妙指按五絃。
識人舊魚鳥，入眼昔山川。
子才如干將，當屠橫海鱣。
纖鱗拾沮洳，人怪我輾然。
火宿用彌壯，鷙伏飛無前。
弟兄立分拆，門戶同仔肩。
老僊泉下責，豈但冕與蟬。
別離不須悲，使君直二天。
不敢祝翁歸，冰鏡自高懸。
夢想五賢堂，囊貯白雪篇。
何時見華築，琬琰行當鎸。